Leghamarabb 25 év múlva szabadulhat a népligeti gyilkos
Jogerősen életfogytig tartó fegyházra ítélték azt a férfit, aki több nőre is rátámadt, egyik áldozatát szexuálisan bántalmazta, majd megölte.
A Fővárosi Főügyészség közleménye szerint a 31 éves vádlott 2016. október 12-én az esti órákban a IX. kerület Boráros téren megismerkedett egy hajléktalan nővel, akit közös italozásra hívott. A nő és a férfi a X. kerületi Népligetbe ment, ahol egy sötét, bokros területen inni kezdett.

  A férfi egy idő után szexuálisan bántalmazta a sértettet, majd különösen kegyetlen módon megverte és a magatehetetlen nőt egy bokorba vonszolva a parkban hagyta. A sértett az őt ért bántalmazást követően a helyszínen meghalt.

A vádlott a vádirat szerint még négy nőt támadott meg 2017 decemberében a X. és XIV. kerületben. Szexuálisan bántalmazni akarta őket, de nem járt sikerrel: az áldozatok hangosan segítséget kértek.

A férfi mindnyájukat megütötte vagy megrúgta, egyikük életveszélyes sérüléseket szenvedett.

A Fővárosi Főügyészség a férfi ellen aljas indokból, különös kegyetlenséggel elkövetett emberölés bűntette, életveszélyt okozó testi sértés bűntette és más bűncselekmények miatt nyújtott be vádiratot a Fővárosi Törvényszékre. A bíróság bűnösnek mondta ki a támadót, és életfogytig tartó fegyházbüntetésre ítélte. Leghamarabb 25 év múlva bocsátható feltételes szabadságra, valamint 10 évre eltiltották a közügyek gyakorlásától.
népligeti gyilkosság Népliget szexuális bántalmazás támadás életfogytiglani fegyházbüntetés jogerős ítélet